**ناونیشانی بابەت: داڕشتن**

**مامۆستای بابەت: م/ نعمات محمد رضا حسين**

**وەرگێڕانی بابەت: اشواق احسان رمضان**

**ئەم بابەتە تایبەتە بە قۆناغی چوارەمی سیرامیك**

**داڕشتن**

بریتیە لە کرداری یەکخستن و تەواوکاری لە نێوان توخمە جیاوازەکان لە کاری هونەریدا، ئەمەش لە ڕێگەی ڕێکخستن و دووبارە داڕشتنەوە و شیکردنەوە و یەکخستنەوە و لێبڕین و زیادکردن و گۆڕانکاری لە شێوە و پلەکانی ڕەنگ و تێگەیشتن لە سێبەر و ڕوناکی و پانتاییەکان .. ئەمانە و چەند کردار و پێکهێنانێکیتر.

هەروەك **(رسكن J. Ruskin)** دەڵێت: بە سادەیی مانای تەواوی داڕشتن واتا دانانی چەند شتێكە لەگەڵ یەکتر، بەجۆرێك لەکۆتاییدا شتێك دەردەچێت کە سروشتی توخمەکان بەشداریەکی کارایان هەیە، لە گەیشتن بە ئەنجامی کۆتایی بەرهەمەکە. لە داڕشتندا هەموو شتێك بە ڕوونی و دیاریکراوی ئەو ڕۆڵەی پێدەدرێت کە داواکراوە، ئەرکی لە ڕێگەی پەیوەندی بە شتەکانیترەوە دەردەکەوێت، هاوبەشی و تەواوکاری لە کاری هونەریدا، واتا لە داڕشتندا، بریتیە لە گونجان و هاوکاریکردنی هەموو تایبەتمەندیە پێویستەکان وەکو هێڵ و پانتایی و ڕەنگ و ڕووناکی ...هتد.

لە تازەترین پێناسەدا بە کورتی داڕشتن بریتیە لە: هەموو توخمە بنیاتنەرە پێکهاتووەکان، کە کاریگەرن بە یەک شێوازی گونجاو. ئامانجیش لە داڕشتن: بریتیە لە گەیشتن بە شێوازێکی گونجاوی بەیەکەوە بەستوو.

لای (**ماتيس)** داڕشتن بریتیە لە:ڕێکخستن بە ڕێگەی نەخشەسازی توخمە جیاوازەکان، کە لە بەردەستی نیگارکێشدایە بۆ گوزارشت لە هەستی خۆی.

بەهای کاری هونەریش خۆی دەبینێتەوە لە ڕێکخستنی توخمە وێنەییەکان وەکو هێڵ و نووسین و ڕووکار و ڕەنگ و یەکە بینراوەکانیتر، کە گرنگی دەدات بەوەی دەگمەن و تایبەتە لە وێنەدا، بەمانا شتێكە کە ناتواندرێت ڕوونکردنەوەی بۆ بکرێت یان درکی پێبکرێت بە ڕێگەی تر.

پێکهێنانی داڕشتنێکی باش بە شێوەیەکە، کە نابێ وا لە چاو بکات لابچێت لەسەری، ئەمەش لەبەر جێگیر نەبوونی بەشێك لە پێکهاتەکەی یان لەبەر ناهاوسەنگی تیایدا، چونکە لە کاری هونەری توخم و پێکهاتەکان تەواو لەگەڵ یەک تێکەڵ دەبن. هەموویان یەکدەگرن بۆ پێکهێنانی یەکەیەک کە بەهایەکی بەرزی هەبێت و تەنها بۆ کۆکردنەوەی توخمەکان نەبێت.

گرنگترین ئەو بنەمایانەی کە **(رسکن)** ئاماژەی پێداوە ئەمانەی خوارەوەن:

**١- یاسای بنەڕەتی یان گرنگترین Law of Principality:**

ئەو شتەی زۆر دیار و بنەڕەتی و گرنگە لە داڕشتندا بەرپرسیارە لە یەکخستندا، بە واتا لەسەر هونەرمەند پێویستە ئاماژەیەک یان شێوەیەک یاخود شتێك هەڵبژێرێت کە لە هەموو شێوەکانیتر گرنگتر بێت، تا دواتر هەموو شێوەکان لەدەوری ئەو شێوە گرنگە کۆبکاتەوە.

**٢- یاسای بەردەوامی Law of Continuity:**

لەم ڕێیەوە دەتوانێت هەندێك ئەنجام و رێکخستنی بەردەوام بە ژمارەیەک شت بدات کە کەم تا زۆر لەیەکدەچن، ئەم ڕێکخستنە بەردەوامەش کاتێك کەمێك گۆڕانی بەسەردابێت بەپێی بابەتەکە، زیاتر جێگەی گرنگی و سەرنجڕاکێشتر دەبێت. ئەم یاسایە جەخت دەکات لەسەر بیرۆکەی ئازادی تاکەکەسی بۆ پێکهاتەکان، توانای هەیە لە ڕێسا باوەکانیش دەرچێت، لەگەڵ ئەمەش زۆر ڕەچاوی ڕوانگە دەکات.

**٣- یاسای کەوانەییLaw of Curvature :**

لەسەر شێوەیەکی دیاریکراو دروست دەکرێن کە زیاتر چەماوەییە یان کەوانەیی، کە دەکرێت وێنە و شێوەی بەرجەستەی لەسەر دروست بکرێت، **(رسکن)** لەم بارەیەوە وتویەتی: "هێڵە چەماوەییەکان زۆر جوانترن لە هێڵە ڕاستەکان، بۆیە لەکاتی داڕشتندا وا پێویست دەکات بەپێی توانا شێوەکان چەماوەیی بن لەبری ئەوەی لەسەر شێوەی هێڵی ڕاستەوڕاست یان گۆشەدار بن".

**٤- یاسای کۆنتراست Law of Contrast:**

مەبەست لێی هاوشێوەی دەنگی بەرز و نزمە لە موزیکدا، لە شێوەکاریش ئەم گۆڕانە لە دروستکردنی کارەکان دەبێت بە گۆڕانی ئەندازەی پانتاییەکان یان گۆڕانی ڕەنگە گەرم و ساردەکان یان گۆڕان لە هاوسەنگی، یاخود لە ڕووناکی، هەروەها لە هێڵ و جوڵە و دابەشکاری و قەبارە و ڕوانگە و ... هتد. دەبێت.

کۆنتراست وەك شەو و ڕۆژ وایە هەریەکە ئەوەیتر بەرجەستە دەکات بە نموونەی پیاوی باڵابەرز، هی باڵا کورت دەردەخات، ئەم یاسایە یاسای بوونە، لە جێبەجێکردنیدا دەبێت شارەزایی و ئاگاییەکی زۆرمان هەبێت لەبارەی ئەوەی ڕەنگە گەرمەکان ڕەنگە ساردەکان دەردەخەن، سپی ڕەش دەردەخات، تیشکی ڕووناکی سێبەر و تاریکایی دەردەخات بە پێچەوانەشەوە.

دەبێ ئەم جۆرە کۆنتراستانە بەشێوەیەک ڕێکبخرێت کە زێدەڕۆیی تێدا نەکرێت چونکە دەبێتە هۆی تێکدانی کارەکان، بەڵکو دەبێت مانایەکی ئەدەبی و جوانیناسی پێ بدات، بەم شێوەیە دەبێتە پاڵپشت بۆ کارەکان بە گشتی .

**٥- یاسای گؤڕاوی بەرانبەر Law of Interchanges:**

لەمەدا جەخت لەسەر یەکخستنی شتە دژ بەیەکەکان دەکرێتەوە، ئەویش بە پێدانی ڕۆڵ و بەشداری پێکردنی هەریەکەیان بەرانبەر ئەوەیتریان، گۆڕان لە ڕەنگ یان جوڵە یان شێوەی پێکهاتەکان وادەکات ناچار بیت گۆڕانکاری لە دژەکەیشی بکەیت.

**٦- یاسای هاوڕێکی Law of Consistency:**

لەگەڵ ئەوەی جیاوازیەکی زۆریش هەبێت لە نێوان پێکهاتەی کارە هونەریەکە، کە ڕەنگە هەندێك جار جیاوازیەکان گەورەش بن لە ڕووی شێوە و ڕەنگەوە، بەڵام پێویستە وا بکرێت بەشە لاوەکیەکان لەگەڵ بەشە سەرەکیەکان هاوڕێک بکرێن.

**جۆرەکانی داڕشتن**

دوابەدوای ئەوەی باس کرا گەیشتین بەوەی کە هەموو ئەو توخم و پێکهاتانەی دەبنە هۆی بنیاتنان بناغەن بۆ داڕشتن، کە ئەویش یەکێکە لە ئامرازەکانی پرۆسەی فێرکردنی میکانیزمی تەکنیکی لە هونەردا، جا لە وێنەکێشان بێت، یان پەیکەرسازی بێت، یاخود سیرامیک.

**لە نێوان ئەم جۆرە داڕشتنانەش باس لەمانە دەکەین:**

* داڕشتنی تیشکدار
* داڕشتنی پلەبەندی
* داڕشتنی سێگۆشەیی
* داڕشتنی بازنەیی
* داڕشتنی ئەستێرەیی
* داڕشتنی ئەندازەیی
* داڕشتنی پەرش و بڵاو
* داڕشتنی یەکتربڕ
* داڕشتنی هاوسەنگ
* داڕشتنی وێنەدانەوە
* داڕشتنی ئاسۆیی و ستونی

**داڕشتنی تیشکدار:**

لەم ڕێگەیەوە خاڵێکی ناوەندی بەدەست دەهێنین بە یارمەتی هێڵەکانی پێکهاتن کە ڕێڕەوێک دروست دەکەن بۆ ئاراستەکردن بەرەو ئەو خاڵە ناوەندییە، ئەگەر هێڵی خەیاڵی دابنێین، ئەنجامێک بەدەست دەهێنین کە لە تیشکی خۆر یان سەرچاوەیەکی ڕووناکی دەچێت، بۆیە بەم شێوە ناونراوە. وە شوێنی ئەم خاڵە ناوەندییە بەپێی سروشتی بابەتەکە دەبێت، بەمەرجێک هاوسەنگی لە ناو کارەکەدا بەدەست بهێنرێت. جا چ لە ناوەڕاست بێت یان لەلاکان بێت یان بۆ سەرەوە و خوارەوە بێت.

**داڕشتنی هەڕەمی:**

دروستکردنی سیستەمێکە بە مەبەستی جوڵاندنی چاوە بەرەو سەرەوە تا بگاتە خاڵی جەمسەرگیری کە لە ڕێگەیەوە هونەرمەند هەوڵی چڕکردنەوەی ڕووداوەکە و تیشک خستنە سەر گرنگییەکەی دەدات، جا چ کەسێک بێت، دۆخێک، یان شتێکی هاوشێوە. بۆ ئەوەی بنیاتنانەوەکە ببێتە هەرەمی پلەبەندی، لەم ڕێگەیەوەش ڕوانگەیەکی قووڵ بەدەست دێت، ئەمە جگە لە پێکهاتە سێگۆشەییەکەی، کە دواتر هەڕەمێکی هاوشێوە دروست دەبێت و ئەمەش جووڵەیەکی دینامیکی بەدەست دەهێنێت کە بەشدارە لە دروستکردنی دیواربەندێکی درامایی، بە تایبەت لە شێوەی بابەتە داستانیەکان، هەروەها بۆ ئاشکراکردنی ئەو مانایەی کە بەشەکانی پێکهێنانەکان هەڵیدەگرن کە ناوەڕۆکی داڕشتنەکە تێیدا بنیات دەنرێت.

**داڕشتنی سێگۆشەیی:**

یەکێکە لە داڕشتنە باوەکان بەکاردێت لە بنیاتنانی ئەو بەرهەمانەی کە زیاتر گوزارشت لە کەتوار (واقع) دەکەن. بەگشتی ئەو بابەتەی کە پێویستە سەرنجی لەسەر بێت زۆرجار لەسەر یەک هێڵ یان چەند هێڵێکی زۆر نزیکن لە یەکترن و پشتۆکەکەیان (باکگراوند) تەواوکەرە، بەبێ ئەوەی سەرنجی لەسەر بێت.

**داڕشتنی بازنەیی:**

لە ڕێگەی ئەم جۆرە بنیاتنانەی داڕشتنەوە، پێکهاتەکانی دەکەونە ناو ڕێڕەوی شێوەی بازنەیی، جا دەوری بازنەکە بێت یان ناوەڕاستی بازنەکە، لە ڕێگەیەوە جوڵەیەکی بینراوی هاوسەنگ لە ڕێگەی جوڵەی بازنەییەوە بەدەست دێت، کە زۆربەیجار ڕؤڵی پێکبەستنەوەی ماناکانی گوزارشتکاری یان گێڕانەوەیە، یاخود چڕکردنەوەی مانایە لەناو پێکهاتەی بازنەییدا، یان پێدانی کۆمەڵێک پێکهاتەیە لە سنووری بازنەکەدا بەستراونەتەوە بە یەکترەوە.

**داڕشتنی ئەستێرەیی:**

پێکهاتەکانی بەسەر شێوەی ئەستێرەیی دابەشکراون بە مەبەستی داڕشتنی هاوسەنگیەکانی بەپێی ئەندازەیی شێوەکە، کە بە نزیکەیی لە خوارەوە یەکسانە و لە ناوەڕاستدا بۆ دوو لا چووە، و لە سەرەوە یەک لوتکەیە... گرنگترین بەش لە کارەکەدا لە سەرەوەیە و ئاراستەی بینین بەلای خۆیدا دەبات.

**داڕشتنی ئەندازەیی:**

لە بنیاتنانی پێکهاتەکانی پشت بە شێوە ئەندازەییەکان دەبەستێت و بەزۆری بۆ ئەو کارانە گونجاوە کە دروستکردنی بینا و باڵاخانەی شارەکانە. کۆی پێکهاتە ئەندازەییەکان بۆ پیشاندانی ژینگەی شوێنەکانە لەو سەردەمەدا، هاوکات جوانکاری تەلارسازی و شێوەی بینای شارستانیەتەکانە، کە ڕێنیسانسی ئیتاڵی بەشێکی گرنگە لەمەدا.

**داڕشتنی ناڕێك - پەرش و بڵاو:**

ئەم جۆرە داڕشتنە پەیوەستە بە دابەشکردنی پێکهاتەکان بەبێ ڕەچاوکردنی هیچ بنەمایەکی ئەندازەیی بەڵکو بە شێوەیەکی ناڕێك و دوورکەوتنەوە لەو پێکهێنانەی کە بەپێی فۆرمێکی دیاریکراو دیاری دەکرێ کە لە بنیاتنانی کارێکدا هەیە بەپێی ئەو شێوە ئەکادیمیانەی لەسەری ڕێکەوتوون و ئەم جۆرە بنیاتنانەش لەلایەن هونەرمەندەوە پێویستی پێیەتی بۆ دروستکردنی بابەتێکی دیاریکراو بە ستایلێکی تایبەت بە خۆی بۆ گوزارشتکردن لەم بابەتەی کە مەبەستیەتی بیگەیەنێت، بەبێ ڕەچاوکردنی ئەو پێوەر و سنوورانەی داندراون، ئەم جۆرە ستایلە لای هونەرە مۆدێرنەکاندا باو و ئاساییە.

**داڕشتنی یەکتربڕ:**

ئەم جۆرە داڕشتنەش بۆ دروستکردنی هاوسەنگییە لە کارەکاندا لە شێوەی یەکتربڕینی هێڵەکاندا، ئەگەر ئەو پێکهاتانە بەیەکەوە ببەستینەوە کە تابلۆکە یان دیواربەندەکە پێکدەهێنن.

**داڕشتنی هاوسەنگ:**

لەم جۆرە داڕشتنە پێویستە ئەوەی لە لای ڕاستی بەرهەمەکە هەیە لە لای چەپیەوە هەبێت، بە شێوەیەکی ئەندازەیی و دابەشکردنی کارەکتەرەکان بە جیاوازییەکی کەم لە ڕەنگدا لە پانتایی ناو کارەکەدا، بە واتا هەر شتێك لە کارە هونەریەکە هەبێت لە بەشێکدا دەبێت لە بەرامبەردا شتێکی هاوشێوە هەبێت بۆ ئەوەی کارەکە هاوسەنگی لە دەست نەدات و لاسەنگ نەبێت.

**داڕشتنی وێنەدانەوە:**

بریتییە لە بەرهەمهێنانی شێوەکان بە پێچەوانەی یەکتر وەک ئەوەی وێنەدانەوەی ئاوێنەیەک بێت، ئەگەر هێڵێکی ڕاست لە ناوەڕاستی تابلۆکەدا دابنێین، ئەوە هەمان وێنە دەبینین، بەڵام بە ئاراستەی جیاواز کە لە بنیاتنانی ئەندازەیی و شێوەکەدا پێچەوانەیە.

**داڕشتنی ئاسۆیی و ستونی:**

ئەم جۆرە داڕشتنە زۆر باوە، بە تایبەت ئەوانەی بە شێوەی ئاسۆیین، وەک کۆمەڵێک کەس لە بابەتێکدا، یان دیمەنە گشتییەکان کە ڕووبەرێکی کراوەی سروشت لەخۆدەگرن، یاخود دیمەنە گشتییەکانی شارەکان، یان ئەو دیمەنانەی کە دەریا وەک بابەتی خۆیان وەردەگرن .

سەبارەت بە داڕشتنی ستوونیش، هەمان تایبەتمەندی پێکهاتەیی وەردەگرێت، بەڵام بە شێوەیەکی ستوونیە، بەتایبەت لەم بەرهەمانەی یەک فیگەر لە ناوەوەیدا هەبێت.

**فۆڕمە پێکهێنراوەکان**:

ئەو توێژینەوەیەی کە لەلایەن (ڕۆدرۆف L. Rudrouf) لەسەر فۆرم یان نەخشی پێکهێنراوەکان ئەنجامدراوە، نوێترین توێژینەوەیە لەم بوارەدا، کە تێیدا ئەم جۆرە پێکهێنراوانەی جیاکردەوە:

**١.** **پێکهێنراوی بڵاو Diffuse Composition:**

یەکەکان بە شێوەیەکی یەکسان و ڕێکوپێک دابەش دەکرێن بەبێ ناوەندی تیشکدانەوە یان خاڵێکی فۆکەسکراو یان جەختلێکراو.

**٢. پێکهێنراوی سکانداڵەکان – ڕیتمدار Scandals Composition:**

لێرەدا، ڕیتمێکی پانتایی یان ڕیتمێک لە دابەشکردنی ڕێژەیی پانتاییەکاندا هەیە لەگەڵ بوونی خاڵە فۆکەسییەکان، (ڕۆدرۆف) ئەم جۆرە داڕشتنەی دابەشکردووە بەسەر:

**أ. پێکهێنراوە میحوەریەکان Axial Composition:**

کە تێیدا پێکهاتەکان بە شێوەی سەرەکی لە دەوری میحوەرێکی ناوەندی دەسووڕێنەوە، یان کۆمەڵێک شێوەی سەرەکی ڕێکخراون کە سەرنجیان لەسەر ژمارەیەک میحوەرە.

**ب.** **پێکهێنراوە ناوەندییەکان Central Composition :**

تیشکدانەوەی پێکهاتەکان لە خاڵێکی ناوەندی کارەکەدا دەردەچن یان پەیوەندییان بە خاڵێکی ناوەندییەوە هەیە.

**هێڵەکان و ماناکانیان**

١- هێڵە تیشکدارەکان: مانای شکۆمەندی، دڵسۆزی، ئەرک، خۆشەویستی بۆ نیشتمان (نیشتمانپەروەری)، یەکگرتوویی، داخوازی، ئازادی دەگەیەنێت

٢- هێڵە ئاسۆییەکان: واتە ئارامی، پشوو، بێدەنگی، ئاسایش، ئارامی، دڵارامی.

٣- هێڵە ستوونی: مانای بەرزی (سەنگینی) هێز، خۆڕاگری، بەردەوامی، سەقامگیری، پتەوی.

٤- هێڵە گۆشەدارەکان: واتە دڵەراوکێ، پێکدادان، ناسەقامگیری، جووڵە، کردار، کێشمەکێش

٥- سێگۆشە: واتە جێگیربوون، هەمیشەیی، سەلامەتی.

٦- خولگە - لولپێچ: جوڵە، پڕ لە وزە، وروژاندن.

٧- تیشک : شۆکبوون

٨- لاکێشە: جێگیرو هێز و یەکێتی.

٩- سلاش - هێڵی لار: بە واتای سەرلێشێواوی، جەنگ، شەڕ، پێکدادان دێت.

١٠- شێوەی شکاو: واتە ناسەقامگیری، نادڵنیایی، گومان و دوودڵی.

١١- هێڵەکانی خۆرهەڵاتن: واتە هیوا، خۆشەویستی، داخوازی.

١٢- دابەشبوونی ئاسایی: واتە سەنگینی، یەکگرتوویی، هاوسەنگی، نەریتگەرایی، هێز.

١٣- دابەشبوونی نائاسایی: خەمخۆری، زیندوویی، وروژاندن، پەرەسەندن (گەشەکردن)، نەرم و نیانی.

١٤- هێڵی هێلکەیی: بە واتای مێینەیی، ئەگەری دروستکردن (ئافراندن)، فیتنە، هەوەسبازی، هەمیشەیی، بەردەوامی.

**بنەما سەرەکییەکان لە پێکهاتنی داڕشتندا**

**١- یاسای هارمۆنی Law of Harmony:**

مەبەستمان لە هارمۆنی یان هاوئاهەنگی، هێنانی یەکەکانە بەجۆرێك توانای هارمۆنی کردنیان هەبێت، بۆ فراوانبوونی پەیوەندییەکانیان لەگەڵ یەکتر لەم شوێنەی لێی دروست دەکرێت، لەگەڵ پانتایی نەرێنی دەوروبەریاندا بەجۆرێک کە ئەم شێوە و ڕەنگانە دەرکەون و ون نەبن بەڵکو لە ڕووی جوانیناسیەوە قبوڵکراوبن بۆ چاو، ببێتە هۆی مانای ئەرێنی بۆ یەکێتی گشتی تابلۆکە کە پێکهاتووە لە ڕووی فۆرم و ڕوانگەوە کە تەوەری کارەکە دەباتە پێشەوە، لە هەمان کاتدا ڕەنگی تیشکدار دەردەخات ڕەنگدانەوەیەکی هاڕمۆنی دەبێت بۆ بینەر بەجۆرێک کە ئاسوودەیی دەدات بە دەروون کە تۆ سەیری دەکەیت.

**٢- یاسای یەکگرتوویی:**

یەکێک لەو یاسا سروشتیانەی کە لە هەموو لایەنەکانی ژیاندا دانیپێدانراوە، یاسایەکی دینامیکیە کە بە شێوەیەکی ڕواڵەتی هێزەکانی ژیان دەجوڵێنێت، جەستەی مرۆڤ لە یەکگرتوویی ئەندامەکان پێکهاتووە و ئەمانە لە یەکگرتوویی کاردا کۆکن، هەمان بنەما لە پێکهاتندا کاردەکات، کە بریتییە لە پێکهاتنی یەکگرتنی توخمەکان بە شێوەکارانە بۆ خزمەتکردنی بیرۆکە بینراوەکە، کە بۆی دانراوە. وشەی یەکێتی بە واتای کۆکردنەوەی فۆڕمە جیاوازەکانە لە پانتاییەکدا کە چوارچێوەیەکی بۆ دانراوە بەجۆرێک کە مانایەکی شێوەکارانەی مەبەستدار بدات، کە ئەو پرۆسەیە لە ڕووی هەستەوە چێژ دەبەخشێت بە وەرگر.

**٣- کۆنتراست - دژیەک:**

لێرەدا مەبەستمان نایەکسانی نییە، بەڵکو مەبەستمان (دژیەکە) لە مانای فۆرمەکان و ئەو گریمانەیەی کە بۆی دانراوە، بۆ نموونە نەرێنی بەرامبەر ئەرێنی، خراپ بەرامبەر بە چاکە، دەنگی بەرز بەرامبەر بە نزم، دژایەتی لە پەیوەندییەکان و نەک لە فۆرمەکاندا.. بۆ نموونە ئایا مانای پانتایی گەورە لە بەرامبەر پانتایی بچووکدا مانای دەبەخشێت؟ یان هێڵی درێژ لە بەرامبەر هێڵی فراوان، یان خێرایی لە بەرامبەر وەستان، یان گرێ لە بەرامبەر هەڵوەشاندنەوە...هتد. هەموو ئەو پەیوەندیانەی کە لە نێوان چوارگۆشە و بازنەدا دامەزراون، هەروەها لەم جۆرەن و ئامانجیان مانای پێچەوانەیە بۆ مەبەست و دیدگای فیکری جیاواز. دژیەک بریتییە لە دروستکردنی پەیوەندییەکی ڕوون، لە کاتێکدا نایەکسانی دیاردەی فۆرم و جۆری جیاوازە.

**٤- دووبارەکردنەوە:**

دووبارەبوونەوەی یەکە هاوشێوەکانە لە پڕکردنەوەی پانتایی دیاریکراودا، بۆ هەندێک مەبەست و ڕەنگە دووبارەبوونەوەکە بە لێکچوون و ژمارە و جۆر و بارستە و ڕەنگ و ڕووناکی بووبێت. ئەمەش بیرۆکەیەکمان پێ دەدات سەبارەت بە (نەخشەسازی عەرەبی ئیسلامی)، کە دابەشکردن و وەرگیراوەکانی بە مەبەستی پڕکردنەوەی شوێنەکان بوو، جا شتەکە بۆ ڕازاندنەوە بێت یان بۆ پێدانی ڕوانگە، وەک ئەوەی لە هونەرە ئەوڕوپییەکاندا هەیە.

**٥- ڕیتم Rhythm :**

ڕیتم جۆرێکە لە دابەشکردن لە نێوان نەرێنی و ئەرێنی لە پڕکردنەوەی بۆشاییەکاندا، هێشتنەوەی بە شێوەی فۆڕمی دووبارە یان ئەو بۆشاییانەی یەکەکان پێکدەهێنن، لەوانەیە بە تەواوی لەیەک بچن، یان تەواو جیاواز بن، نزیک یان دوور لە یەکتر. لە نێوان هەر یەکەیەکدا ئەوەی بە ئینتەرڤاڵIntervals ناسراوە، یەکەکان توخمی ئەرێنییە و قۆناغەکانیش توخمی نەرێنییە، ئەمەش بۆ هونەرەکانی وەک پەیکەرسازی، نیگارکێشان، سیرامیک، یان هونەرەکانی وەکو موزیک دەگونجێت، دەنگ توخمی ئەرێنییە، بێدەنگیش نەرێنیە کە بەدوایدا دێت و سەماش هەروا. جوڵەش یەکەیەکی ئەرێنیە و وەستانیش یەکەیەکی نەرێنی، لێرە پێویستە بوترێت کاری هونەری موزیک و هۆنراوە و سەماش دەگرێتەوە.

**ڕیتم دابەش دەکرێت بەسەر:**

أ. ڕیتمی ڕێك: ئەو ڕیتمەیە کە تێیدا هەموو یەکەکان و ماوەکان بە تەواوی وەک یەکن.

ب. ڕیتمی ناڕێك: ئەو ڕیتمەیە کە هەریەک لە یەکەکان و ماوەکان لە هەموو ڕوویەکەوە بە تەواوی لەیەک دەچن، وەک شێوە و قەبارە و شوێن - جگە لە ڕەنگەکە، بۆ نموونە ئەگەری هەیە یەکەکان ڕەش بن، لەوانەیە ماوەکانیش سپی یان خۆڵەمێشی بێت.

ج. ڕیتمێکی ئازاد: ئەو ڕیتمەیە کە شێوەی یەکەکان بە تەواوی جیاوازە لە یەکتر، هەروەک چۆن ماوەکان بە تەواوی لە یەکتر جیاوازن، هەروەها جیاوازی هەیە لە نێوان ڕیتمێکی ئازاد کە بە تێگەیشتن بەڕێوەدەچێت، لەگەڵ ڕیتمێکی هەڕەمەکی ئازاد.

د. ڕیتمی دژ بە یەک: دژایەتی ماوەکان لە حاڵەتێک و دژایەتی یەکەکانیش لە حاڵەتێک، دژایەتی هەردووکیشیان لە یەک حاڵەتدا، وەک ئەو ڕوانگەیەی بۆ ستوونی کارەبا دەکرێت.

هـ. زیادبوونی ڕیتم: زیادبوونی یەکەکان لە حاڵەتێکدا و زیادبوونی ماوەکان لە حاڵەتێکدا و هەردووکیان لە حاڵەتێکی تردا. ئەگەر بە وردی سەیری هەریەکێک لە دوو ڕیتمە زیادبوو و دژبەیەکەکەی پێشوو بکەین، بۆمان دەردەکەوێت کە ڕەنگە هەندێجار ڕیتمێکی زیادبێت و هەندێجاریش دژبەیەک بێت، هەرکامێکیان بێت پەیوەستە بە بۆچوونی ئەو لایەنەی کە لێیەوە سەیر دەکرێت.

**ئەرکی داڕشتن**

**لایەنی ئەرک و کارایی هونەری داڕشتن:**

لە چەمکی گشتیدا، هەموو بەرهەمە هونەریەکان ئەرکێکی کۆمەڵایەتییان هەیە، چونکە دێنە دەرەوە و پێشکەشی بینەر دەکرێن، هەرچەندە هەندێک لە هونەرمەندان بانگەشەی ئەوە دەکەن کە کار دەکەن (بۆ خۆیان)، مەبەستیان ئەوەیە کە بە تێگەیشتنی خۆیان کار دەکەن. بەڵام هونەرمەند لە دڵەوە ئارەزووی ئەوە دەکات بەرهەمەکەی بۆ خەڵک و بینەر پەسند و خوازراو بێت، هەروەها لە ڕووی ماددی و مەعنەوی هەڵسەنگاندنی بۆ بکرێت. هونەرمەند هەر جۆرە بەرهەمێك دروست بکات، تایبەت بێت یان گشتی، تامەزرۆیە لەلایەنی کۆمەڵایەتییەوە هەڵسەنگاندنی بۆ بکرێت. بەم پێیە وردەکاریەکی بەرچاو لە چەمکی ئەرکی هونەر و ئەو داهێنانە ڕەسەنەدا هەیە کە جەماوەر یان بینەر لە لایەنی کۆمەڵایەتییەوە حەزیان لێیەتی. کەواتە بەم پێیە دەتوانین بڵێین هونەر لە چەند ڕوویەکەوە ئەرکێکی کۆمەڵایەتی هەیە.

**أ- گوزارشت و ئەرکی داڕشتن بۆ مەیلی مرۆڤ:**

هونەر تەنیا لە مەیلی فیکری و سیاسیدا سنووردار نەکراوە، بەڵکو لەوە زیاترە بەرەو مەیلی کۆمەڵایەتی و دەرخستنی ڕەفتار و هەستی شادی یان دڵتەنگی بەکۆمەڵی هەیە، یان داب و نەریتە، یان دەرخستنی باری دەروونی نەرێنیە لە مرۆڤدا لە ئەنجامی پەیوەندی دەستەجەمعی لە ژیانی کۆمەڵایەتیدا.

وێنەگرتنی مرۆڤ، قاوەخانە، بازاڕ، یان ژیانی جیاوازی ڕۆژانەی کەسەکان نموونەیەکە بۆ ئەوە، هەروەها کێشانی وێنە خەمگینە بەکۆمەڵەکانی وەک کاتی مردن و پرسە و ئازار و نەخۆشی و برسێتی... هەموو ئەمانە مانای خەم و پەژارەی بەکۆمەڵ دەبەخشن. هەروەك بۆنە خۆشەکانی وەکو جەژن و ئاهەنگی هاوسەرگیری بابەتێکی تری ئەرکی داڕشتنە.

یەکێک لە دەربڕینە سەرەکییەکانی ژیانی کۆمەڵایەتی، ئەو ڕەگ و ڕیشەی فەلسەفی و سیاسییە کە لە بنەڕەتدا پاڵنەرە کۆمەڵایەتییەکان لێیەوە سەرهەڵدەدەن.

کۆمەڵگای سۆسیالیستی خاوەنی تایبەتمەندی کۆمەڵایەتییە کە لە کۆمەڵگای سەرمایەداریدا جیاوازە، بێگومان هونەرمەند کاریگەر دەبێت بەو ژینگەیەی تێیدایە و لە ڕێگەی نیگارکێشی، پەیکەرسازی، سیرامیک، یان شانۆوە مامەڵە لەگەڵ کێشەکانی دەکات و ڕێگەچارەیان بۆ دەدۆزێتەوە.

**ب- ئەرکی ئایینی:**

ئێمە دەزانین کە هونەر لە ڕووی ئەرکگەراییەوە ڕۆڵێکی گرنگی هەبووە لە پاڵپشتیکردنی ئایین لە نێوان نەتەوە جیاوازەکاندا، بەتایبەتی پێش یان دوای ئایینە یەکتاپەرستەکان، هەموومان کاریگەری ئەو بت و پەرستگایانە دەزانین کە لە هونەرە کۆنەکانی چینی و فیرعەونی و ئاشوریدا هەبوون، هەروەها لە (حەزڕ و کەعبە) پێش ئیسلام. وە ئەو ڕۆڵەی کە هونەر بینیویەتی لە نزیککردنەوەی ئایین لە مێشکی خەڵک و جەماوەر لە ڕووی دروستکردنی کەنیسە و پەیکەر و وێنە لە ئایینی مەسیحیدا.

نەخشەسازی و جوانکاری لە بنیاتناندا باشترین نموونەن لە مزگەوتەکانی ئایینی ئیسلامدا. پەرستگای جولەکەکانیش هەروا. هونەر ئەو مەیلەیە کە لە ڕووی ڕۆحییەوە یارمەتی پەرستیار دەدات بۆ نوێژ و پەرستن و دروستکردنی کەشێکی گونجاو لە پەرستگاکان و جوانییەکانیانەوە.

ئەرکی هونەر و پەیوەندی بە جەماوەرەوە ، وەک داڕشتن و پێکهێنان وایە نوێنەرایەتی پوختەی بیرۆکەی مەبەستدار دەکات. یەکێک لە ئەرکە هەرە گرنگەکانی داڕشتن ئەوەیە کە بیرۆکەکە بۆ جەماوەر ڕوون بکاتەوە یان بگاتە ئامانجی داهێنەرانەی هونەرمەند لە ڕێگەی جەماوەرەوە.

**ج- ئامانجی کۆمەڵایەتی:**

پێکهێنانی داڕشتنێکی ڕوون و ئاشکرا بە ئامانجی کۆمەڵایەتی و سیاسی و ئابوورییەوە، وەک پێشتر ڕوونمان کردۆتەوە، بۆ ئەوەی بینەر لێیان تێبگات و لە ناویاندا ئەو پاڵنەرە سەرەکییانە بوروژێنێت کە ئەم هونەرەی تێدا داڕێژراوە، جا ئەو بابەتە نەریت بووبێت، یان شارستانی، یان کلتوری، یان کۆمەڵایەتی...هتد.

**د- ئامانجی هونەری خۆی لە خۆیدا داهێنەرانەیە:**

ئەو ئامانجەیە کە هونەرمەند داهێنەر و پەرەسەندوو دەکات، ئەویش بە داهێنان و گەیاندنی زمانە نوێیەکەی بە جەماوەر بۆ ئەوەی وایان لێبکات ئەم بەرهەمە نوێیە قبوڵ بکەن، بەو هەوڵە نوێبووانەی کە هونەرمەند لە پێشانگەکانیدا دەیکات، ڕەتکردنەوەکانیش دەکات بە هۆکارێك لە نێوان بیرۆکە نوێیەکانی و ڕوونکردنەوەی دید و زمانەکەی بۆ جەماوەری بینەر بە پێشکەشکردنی هونەرەکەی بە بەردەوامی، هەروەها بۆ پیشاندانی فەلسەفە و ڕەنگ و جوانکارییەکەی و زمانەکەی بۆ ئەوان کە یارمەتیدەر بن لە پەرەپێدانی تێگەیشتن لە سەلیقەی گشتی لای جەماوەری هاوچەرخ لەسەر ئاستی ناوخۆییدا و پاشان لە ئاستی جیهانیدا.

**ه- ئەرکی سیاسی:**

بەرهەمی وێناکراوی شەڕە چارەنووسسازەکانی سەربازی و مێژوویی میللەتەکەمان و فەتحەکان و چۆنیەتی نیشاندانی ڕۆڵی سەرکەوتوویان بە شێوەیەکی ئەرێنی و لێکۆڵینەوە لە ڕۆحی ئەو سەردەمەی کە ئەو شەڕانە تێیدا بوون و ئەو سەرکەوتنانەی کە میللەت لە سەردەم و قۆناغە جیاوازەکاندا بەدەستیانهێناوە.